b'\n_START_ARTICLE_\nAteenan metro\n_START_SECTION_\nHistoria\n_START_PARAGRAPH_\nAteenan metron alku on Ateenan vanhan keskustan ja Pireuksen sataman yhdist\xc3\xa4neess\xc3\xa4 rautatiess\xc3\xa4, nykyisess\xc3\xa4 Linjassa 1, joka oli alun perin koko Kreikan ensimm\xc3\xa4inen rautatie. Ensimm\xc3\xa4isen ehdotuksen sen rakentamisesta teki Frederic Ferald vuonna 1835. Vuonna 1843 samaa ehdotti Al\xc3\xa9xandros R\xc3\xadzos Ragkav\xc3\xads. Rakennusprojekti my\xc3\xb6nnettiin lopulta vuonna 1867 englantilaiselle liikemiehelle Edward Pickeringille. Ensimm\xc3\xa4inen osuus oli kahdeksan kilometrin pituinen rata Pireuksen satamasta (asema Pireus) Thise\xc3\xadoon (asema Thise\xc3\xado). Rata kulki kokonaan maan p\xc3\xa4\xc3\xa4ll\xc3\xa4 ja sill\xc3\xa4 k\xc3\xa4ytettiin h\xc3\xb6yryjunia. Linja valmistui 17. helmikuuta 1869 ja sen viralliset avajaiset olivat 27. helmikuuta 1869._NEWLINE_T\xc3\xa4m\xc3\xa4n j\xc3\xa4lkeen linjaa laajennettiin kohti pohjoista vaiheittain. Ensimm\xc3\xa4inen maanalainen osuus oli Thise\xc3\xado\xe2\x80\x93Om\xc3\xb3noia vuonna 1895. Rata s\xc3\xa4hk\xc3\xb6istettiin vuonna 1904. Vuonna 1957 linja saavutti Kifisi\xc3\xa1n. T\xc3\xa4m\xc3\xa4n j\xc3\xa4lkeen linjalle rakennettiin uusia v\xc3\xa4liasemia. Koska vanha linja on p\xc3\xa4\xc3\xa4osin maanp\xc3\xa4\xc3\xa4llinen, se muistuttaa k\xc3\xa4yt\xc3\xa4nn\xc3\xb6ss\xc3\xa4 paikallisjunarataa enemm\xc3\xa4n kuin metrorataa._NEWLINE_1950-luvulla Ateenaan alettiin suunnitella varsinaista metroa uusine maanalaisine linjoineen. Aluksi suunniteltiin yhteytt\xc3\xa4 Ateenan rautatieasemalta S\xc3\xbdntagma-aukiolle. Sielt\xc3\xa4 rata olisi haarautunut F\xc3\xa1liroon ja Glyf\xc3\xa1daan ja toisaalta Ampel\xc3\xb3kipoiin. Metrohanke alkoi edisty\xc3\xa4 toden teolla  1980-luvulla liikenteen ja ilmansaasteiden lis\xc3\xa4\xc3\xa4ntymisen my\xc3\xb6t\xc3\xa4. P\xc3\xa4\xc3\xa4t\xc3\xb6s metron rakentamisesta tehtiin lopulta 1980- ja 1990-lukujen taitteessa. Samalla p\xc3\xa4\xc3\xa4tettiin rakentaa kaksi uutta, erillist\xc3\xa4 linjaa._NEWLINE_Uusien linjojen rakennusty\xc3\xb6t alkoivat marraskuussa 1991. Erilaiset ongelmat, kuten maaper\xc3\xa4\xc3\xa4n laatu ja suuri m\xc3\xa4\xc3\xa4r\xc3\xa4 arkeologisia l\xc3\xb6yt\xc3\xb6j\xc3\xa4 Ateenan vanhan keskustan alueella, hidastivat ty\xc3\xb6t\xc3\xa4. Uudet linjat, Linja 2 ja Linja 3, avattiin lopulta 28. tammikuuta 2000. Tuolloin avatut ensimm\xc3\xa4iset osuudet olivat Sep\xc3\xb3lia \xe2\x80\x93 S\xc3\xbdntagma ja S\xc3\xbdntagma \xe2\x80\x93 Ethnik\xc3\xad \xc3\x81myna. Yhteys Ateenan kansainv\xc3\xa4liselle lentoasemalle saatin auki 30. hein\xc3\xa4kuuta 2004 juuri ennen Ateenan olympialaisia._NEWLINE_Kumpaakin uutta linjaa on laajennettu t\xc3\xa4m\xc3\xa4n j\xc3\xa4lkeen. Vuonna 2012 alkoi Linjan 3 laajennus Aig\xc3\xa1leosta Pireukseen. Sen on tarkoitus valmistua vuonna 2020. Kokonaan uuden Linjan 4 ensimm\xc3\xa4iset suunnitelmat julkaistiin vuonna 2005. Rakennust\xc3\xb6iden on tarkoitus alkaa vuonna 2018 ja linjan olisi tarkoitus valmistua vuonna 2025. Osa uuden linjan etel\xc3\xa4isest\xc3\xa4 osuudesta saattaa kehitty\xc3\xa4 my\xc3\xb6hemmin Linjaksi 5._NEWLINE_Aiemmin metroa liikenn\xc3\xb6i yhti\xc3\xb6 ISAP (Ilektriko\xc3\xad Sidir\xc3\xb3dromoi Athin\xc3\xb3n-Peirai\xc3\xb3s, \xe2\x80\x9dAteena\xe2\x80\x93Pireus s\xc3\xa4hk\xc3\xb6iset rautatiet\xe2\x80\x9d), joka perustettiin vuonna 1976. Vuodesta 2011 liikennett\xc3\xa4 hoitaa kaupungin julkisen raideliikenteen yhti\xc3\xb6ksi perustettu STASY (Stather\xc3\xa9s Sygkoinon\xc3\xades).\n_START_SECTION_\nArkeologiset l\xc3\xb6yd\xc3\xb6kset ja n\xc3\xa4yttelyt\n_START_PARAGRAPH_\nKoska metro kulkee tuhansia vuosia asuttuna olleella kaupunkialueella, metron kaivamisen yhteydess\xc3\xa4 on tehty lukuisia arkeologisia l\xc3\xb6yt\xc3\xb6j\xc3\xa4. Arkeologiset tutkimukset my\xc3\xb6s hidastivat rakennust\xc3\xb6it\xc3\xa4 usein. Laajimmat kaivaukset suoritettiin jo ennen rakennust\xc3\xb6iden aloittamista keskustassa olevilla asemilla, kuten Akr\xc3\xb3poli, Monastir\xc3\xa1ki, Panepist\xc3\xadmio ja S\xc3\xbdntagma. Osa l\xc3\xb6yt\xc3\xb6paikoista oli puolestaan t\xc3\xa4ysin odottamattomia. Rakennust\xc3\xb6iden aikana l\xc3\xb6ydettiin muun muassa Z\xc3\xa1ppeion roomalainen kylpyl\xc3\xa4 ja muita antiikin aikaisia rakennuksia, katuja, kaupunginmuuria, hautausmaita sek\xc3\xa4 akvedukteja ja vesis\xc3\xa4ili\xc3\xb6it\xc3\xa4._NEWLINE_L\xc3\xb6yt\xc3\xb6j\xc3\xa4 on n\xc3\xa4ht\xc3\xa4vill\xc3\xa4 useilla metroasemilla, mik\xc3\xa4 tekee niist\xc3\xa4 samalla pieni\xc3\xa4 arkeologisia museoita. Rakennust\xc3\xb6iden aikana l\xc3\xb6ytyneit\xc3\xa4 esineit\xc3\xa4 on n\xc3\xa4ytill\xc3\xa4 vitriineiss\xc3\xa4. S\xc3\xbdntagman asemalla on suuren lasisein\xc3\xa4n takana n\xc3\xa4kyviss\xc3\xa4 antiikin aikaisen kaupungin kerrostumia vuosisatojen varrelta, mukaan lukien hautoja ja katutasoja. Pienemm\xc3\xa4ss\xc3\xa4 mittakaavassa kerroksia on n\xc3\xa4kyviss\xc3\xa4 my\xc3\xb6s muun muassa Akr\xc3\xb3polin, D\xc3\xa1fnin ja Evangelism\xc3\xb3ksen asemilla. Monastir\xc3\xa1kin asemalla on n\xc3\xa4kyviss\xc3\xa4 Eridanos-joen antiikin aikana katettua uomaa sek\xc3\xa4 talojen perustuksia. Akr\xc3\xb3polin asemaa on koristeltu my\xc3\xb6s antiikin aikaisten veistosten j\xc3\xa4ljitelmill\xc3\xa4.'